Raúl Albiol

Raúl Albiol Tortajada (s. 4. syyskuuta 1985 Vilamarxant, Valencian maakunta, Espanja) on espanjalainen jalkapalloilija, joka edustaa Italian Serie A:ssa pelaavaa Pisaa. 190 senttimetriä pitkän Albiolin pelipaikka on keskuspuolustaja, mutta hän kykenee pelaamaan myös puolustavana keskikenttäpelaajana.
Ura.
Albiolin isä pelasi aikoinaan Benidormissa ja hänen suhteittensa ansiosta pojan ura alkoi Benidormin junioreissa. 9-vuotiaiden ottelussa Benidorm kohtasi Valencian ja Albiol pelasi niin hyvin, että Valencian valmentaja halusi hänet joukkueeseensa. Valencian edustusjoukkueessa Albiol pelasi ensi kerran kauden 2003–2004 UEFA Cupin ensimmäisen kierroksen ottelussa AIK:ta vastaan, mutta muutoin kausi kului pääasiassa Valencian B-joukkueessa.
Kaudeksi 2004–2005 Albiol lainattiin Getafeen hankkimaan peliaikaa ja kokemusta korkeimmalta sarjatasolta Primera Divisiónista. Laina oli koitua kohtalokkaaksi, sillä hän joutui auto-onnettomuuteen 2. elokuuta 2004 ollessaan matkalla Madridin esikaupunkiin. Hän loukkasi selkänsä ja lantionsa, ja hänen pernansa jouduttiin poistamaan sisäisen verenvuoden vuoksi, mutta hän toipui onnettomuudesta ja palasi pelikentille vielä saman kauden aikana. Ensiesiintymisensä Primerassa hän teki 15. tammikuuta 2005 ottelussa Atléticoa vastaan, ja ensimmäisen maalinsa hän teki Real Madridia vastaan 13. maaliskuuta 2005.
Palattuaan lainalta Albiol kuului Valencian vakiokokoonpanoon. Tärkeä henkilö hänen urallaan on ollut valmentaja Quique Sánchez Flores, jonka alaisuudessa hän debytoi Getafessa ja joka siirryttyään samaan aikaan Valenciaan antoi hänelle luottoa myös siellä. Alku Valenciassa oli kuitenkin hankala, sillä Albiolin tuolloisella pelipaikalla keskikentän keskustassa pelasivat Valencian 2000-luvun tärkeimpiin pelaajiin lukeutuneet David Albelda ja Rubén Baraja. Sánchez Flores peluutti häntä aluksi oikeana laitapuolustajana kunnes siirsi hänet keskuspuolustajaksi, jolla paikalla hän on siitä lähtien pääasiallisesti pelannut. Kaudella 2007–2008 Albiol oli voittamassa Espanjan cupia Copa del Reytä, jonka loppuottelussa Valencia kaatoi hänen entisen seuransa Getafe.
25. kesäkuuta 2009 Albiol siirtyi Real Madridiin 15 miljoonan euron siirtosummalla ja 5 vuoden sopimuksella. Hänelle annettiin paidan numerokseen 18, joka oli käytössä edelliskaudella Rubén de la Redillä, mutta hän joutui jättämään koko tulevan kauden väliin sydänongelmiensa vuoksi. Ensimmäisen maalinsa hän teki joukkueessa 8. joulukuuta 2009 Mestarien liigan ottelussa vieraskentällä Marseillea vastaan.
Albiol pelasi kuusi vuotta italialaisseura Napolissa ja siirtyi vuonna 2019 kotimaahansa Villarrealiin. Albiol pelasi vuosina 2019–2025 Villarrealissa 165 Primera Divisiónin ottelua. Hän teki ainoan sarjamaalinsa Villarrealin pelaajana 15. joulukuuta 2019 ottelussa Sevillaa vastaan. Vuonna 2021 Albiol oli voittamassa Eurooppa-liigaa, jossa hän pelasi 10 ottelua kaudella 2020–2021 ja teki niissä kaksi maalia.
Syyskuun alussa 2025 Albiol teki sopimuksen italialaisseura Pisan kanssa.
Maajoukkue.
Albiol kuului alle 19-vuotiaiden Euroopan-mestaruuden vuonna 2004 voittaneeseen Espanjan joukkueeseen. A-maajoukkueessa hän teki ensiesiintymisensä 13. lokakuuta 2007 EM-karsintaottelussa Tanskaa vastaan. Hän kuului joukkueen kokoonpanoon vuoden 2008 EM-kilpailuissa, jossa Espanja voitti mestaruuden, ja vuoden 2009 Maanosaliittojen cupissa.